## Pravilnik o službenoj iskaznici upravnog inspektora

### NN 1/2013 (2.1.2013.), Pravilnik o službenoj iskaznici upravnog inspektora

MINISTARSTVO UPRAVE

30

Na temelju članka 8. Zakona o upravnoj inspekciji (»Narodne novine«, broj 63/2008), ministar uprave donosi

PRAVILNIK

O SLUŽBENOJ ISKAZNICI UPRAVNOG INSPEKTORA

Članak 1.

(1) Ovim se Pravilnikom propisuje obrazac i sadržaj službene iskaznice upravnog inspektora i upisnika o izdanim službenim iskaznicama upravnog inspektora te način izdavanja službene iskaznice upravnog inspektora.

(2) Izrazi koji se koriste u ovome Pravilniku, a koji imaju rodno značenje, bez obzira jesu li korišteni u muškom ili ženskom rodu, neutralni su i obuhvaćaju na jednak način muški i ženski rod.

Članak 2.

(1) Službena iskaznica upravnog inspektora pravokutnog je oblika, dimenzija 85x55 mm, izrađena od tvrđeg papira svijetlo žute boje, na kojoj je uz rubove ucrtan hrvatski pleter i koja je presvučena plastičnim materijalom.

(2) Sadržaj službene iskaznice upravnog inspektora i upisnika o izdanim službenim iskaznicama upravnog inspektora, prikazan je na obrascima koji su tiskani uz ovaj Pravilnik i čine njegov sastavni dio.

Članak 3.

(1) Službena iskaznica upravnog inspektora na prednjoj strani sadrži:

1. grb Republike Hrvatske u boji,

2. natpis: »REPUBLIKA HRVATSKA«,

3. natpis: »MINISTARSTVO UPRAVE«,

4. natpis: »Upravna inspekcija«,

5. naziv: »SLUŽBENA ISKAZNICA UPRAVNOG INSPEKTORA«,

6. ime i prezime upravnog inspektora,

7. fotografiju upravnog inspektora dimenzija 25x30 mm,

8. broj upisa u upisnik o izdanim službenim iskaznicama upravnog inspektora.

(2) Službena iskaznica upravnog inspektora na poleđini sadrži:

1. opis ovlasti upravnog inspektora,

2. mjesto i datum izdavanja službene iskaznice upravnog inspektora,

3. vlastoručni potpis upravnog inspektora,

4. pečat Ministarstva uprave i potpis ministra.

(3) Službenu iskaznicu upravnog inspektora izdaje Ministarstvo uprave, koje snosi troškove izdavanja.

Članak 4.

(1) Ministarstvo uprave vodi upisnik o izdanim službenim iskaznicama upravnog inspektora.

(2) Upisnik iz stavka 1. ovoga članka sadrži broj upisa, ime i prezime upravnog inspektora kojem je izdana službena iskaznica, datum izdavanja službene iskaznice upravnog inspektora, potpis upravnog inspektora kojim potvrđuje preuzimanje službene iskaznice, datum poništenja službene iskaznice upravnog inspektora i potpis kojim se potvrđuje preuzimanje poništene službene iskaznice, prostor za upis napomena te potpis osobe koja vodi upisnik.

Članak 5.

(1) Upravni inspektor koji izgubi službenu iskaznicu ili na koji drugi način ostane bez službene iskaznice, dužan je, bez odlaganja, o toj činjenici izvijestiti ministra.

(2) Nova službena iskaznica upravnog inspektora izdat će se nakon što se izgubljena ili na drugi način nestala službena iskaznica upravnog inspektora proglasi nevažećom u »Narodnim novinama«.

(3) Do izdavanja nove službene iskaznice upravnom inspektoru izdat će se pisana ovlast koja zamjenjuje službenu iskaznicu upravnog inspektora.

(4) Pisana ovlast iz stavka 3. ovoga članka, sadrži sve bitne elemente sadržaja službene iskaznice upravnog inspektora.

Članak 6.

Upravni inspektor dužan je odmah, a najkasnije u roku od tri dana od dana prestanka obavljanja poslova upravnog inspektora, dostaviti službenu iskaznicu osobi koja vodi upisnik radi poništenja i upisa činjenice poništenja u upisnik o izdanim službenim iskaznicama upravnog inspektora.

Članak 7.

Službene iskaznice upravnih inspektora izdane na temelju prethodnih propisa, poništit će se, te će se upravnim inspektorima izdati službena iskaznica u skladu s ovim Pravilnikom, u roku od 30 dana od dana stupanja na snagu Pravilnika.

Članak 8.

Upravni inspektor smije koristiti službenu iskaznicu samo u okviru svoje ovlasti za obavljanje poslova upravne inspekcije.

Članak 9.

Danom stupanja na snagu ovoga Pravilnika prestaje važiti Pravilnik o službenoj iskaznici upravnog inspektora (»Narodne novine«, broj 115/2008).

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/12-01/607

Urbroj: 515-1-12-1

Zagreb, 19. prosinca 2012.

Ministar
Arsen Bauk, v. r.

OBRAZAC SLUŽBENE ISKAZNICE UPRAVNOG INSPEKTORA

![](dodatni/424269.jpg)

OBRAZAC UPISNIKA O IZDANIM SLUŽBENIM ISKAZNICAMA UPRAVNOG INSPEKTORA

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| UPISNIK O IZDANIM SLUŽBENIM ISKAZNICAMA UPRAVNOG INSPEKTORA | | | | | | | | |
| Broj upisa | Ime i prezime upravnog inspektora | Datum izdavanja službene iskaznice | Potpis upravnog inspektora | Datum poništenja službene iskaznice | Potpis upravnog inspektora | Napomena | Potpis osobe koja vodi upisnik | |
|  |  |  |  |  |  |  |  |  |

1 02.01.2013 Pravilnik o službenoj iskaznici upravnog inspektora

1 02.01.2013 Pravilnik o službenoj iskaznici upravnog inspektora

Pravilnik, NN 1/2013-30